b'\n_START_ARTICLE_\n\xc4\x8crna smrt\n_START_PARAGRAPH_\nZ izrazom \xc4\x8drna smrt ozna\xc4\x8dujemo epidemijo, domnevno plju\xc4\x8dne kuge, ki se je pojavila v 14. stoletju po vsej Evropi. Epidemija je mo\xc4\x8dno vplivala na kasnej\xc5\xa1o evropsko zgodovino. Ime je dobila po \xc4\x8drnih lisah, ki so nastajale na telesih obolelih zaradi notranjih krvavitev. Nekateri sodobni epidemiologi menijo, da je bila to v resnici epidemija ebole ali vrani\xc4\x8dnega prisada._NEWLINE_Ni to\xc4\x8dno znano, kje se je epidemija za\xc4\x8dela. Predvidevajo, da so jo iz step Osrednje Azije prinesli popotniki in trgovci po osrednjeazijski Svilni poti, najprej pa je izbruhnila na Kitajskem. Tatari iz Zlate horde so leta 1344 in 1345 oblegali genovsko trgovsko kolonijo Kaffa na Krimskem polotoku, ki je postalo prvo prizori\xc5\xa1\xc4\x8de mno\xc5\xbei\xc4\x8dnih smrti. Od tam so jo genovske trgovske ladje z begunci zanesle najprej na Messino na Siciliji, potem pa \xc5\xa1e v Genovo in od tam naprej po Evropi. Vmes so genovski begunci najverjetneje oku\xc5\xbeili \xc5\xa1e Konstantinopel, od koder se je bolezen raz\xc5\xa1irila \xc5\xa1e na Bli\xc5\xbenji vzhod. Iz Genove je napredovala v Benetke, Francijo, \xc5\xa0panijo, Veliko Britanijo, Skandinavijo, Nem\xc4\x8dijo in Rusijo. Zanimivo je, da nekateri deli Evrope, denimo Poljska ter dolo\xc4\x8dena obmo\xc4\x8dja v Belgiji in na Nizozemskem, niso imeli veliko oku\xc5\xbeb. Mrtvece so obi\xc4\x8dajno pokopavali v skupne grobove. To so po\xc4\x8deli kaznjenci._NEWLINE_Pred izbruhom \xc4\x8drne smrti je Evropa trpela za Veliko lakoto v letih od 1315 do 1317, ki je za skoraj desetletje zaustavila rast prebivalstva. Stradajo\xc4\x8di so takrat pou\xc5\xbeili ve\xc4\x8dino semenskega \xc5\xbeita in delovne \xc5\xbeivine, neredek pa je bil tudi kanibalizem. Okrevanje po Veliki lakoti je bilo zato dolgotrajno, telesno odpornost pa so slabile \xc5\xa1e ob\xc4\x8dasne posamezne sezonske lakote. Posebej velja omeniti \xc5\xa1e lakoto iz leta 1331. Tudi to je verjetno eden od razlogov, da je epidemija pobila tretjino tedanjega prebivalstva Evrope (pribli\xc5\xbeno 25 milijonov ljudi!), neupo\xc5\xa1tevajo\xc4\x8d mrtvih v Afriki in Aziji. _NEWLINE_Zru\xc5\xa1il se je dru\xc5\xbebeni red \xe2\x80\x93 prestra\xc5\xa1eni in histeri\xc4\x8dni ljudje so se izogibali drug drugemu iz strahu pred oku\xc5\xbebo. Obolele so velikokrat prepu\xc5\xa1\xc4\x8dali samim sebi. Zdravniki so posku\xc5\xa1ali bolezen zdraviti s pu\xc5\xa1\xc4\x8danjem krvi in zeli\xc5\xa1\xc4\x8di, vendar te metode niso bile uspe\xc5\xa1ne. Nekateri ljudje so za epidemijo obto\xc5\xbeevali Jude, ker so zaradi \xc4\x8distej\xc5\xa1ega na\xc4\x8dina \xc5\xbeivljenja obolevali manj \xe2\x80\x93 sumili so jih zastrupljevanja vodnjakov. To je vodilo v pogrome, mno\xc5\xbei\xc4\x8dne poboje Judov, in nekak\xc5\xa1en za\xc4\x8detek antisemitizma. _NEWLINE_\xc5\xa0tevilni so verjeli, da je kuga neke vrste bo\xc5\xbeja kazen za \xc4\x8dlove\xc5\xa1tvo, zato je po vsej Evropi vzniknil verski fanatizem. Nekateri so se bi\xc4\x8dali, da bi se kaznovali, v upanju, da jim bo bog zato odpustil njihove grehe in jih obvaroval pred kugo. Kljub temu je splo\xc5\xa1na mo\xc4\x8d katoli\xc5\xa1ke cerkve zaradi kuge upadla, saj so ljudje izgubili zaupanje vanjo. Duhov\xc5\xa1\xc4\x8dini ni uspelo zatreti kuge, \xc4\x8deprav so trdili nasprotno. Tako je kuga pospe\xc5\xa1ila dru\xc5\xbebene in socialne spremembe v kasnej\xc5\xa1ih stoletjih. Kmetom je bilo omogo\xc4\x8deno imeti ve\xc4\x8d zemlje, saj so \xc5\xa1tevilni izmed njih pomrli in njihove razmere so se izbolj\xc5\xa1ale. _NEWLINE_Kuga se je pojavila tudi v knji\xc5\xbeevnosti. Poznana zbirka novel Giovannija Boccaccia Dekameron se dogaja v okolici Firenc za \xc4\x8dasa kuge. V sodobnej\xc5\xa1i knji\xc5\xbeevnosti je nastal roman Alberta Camusa Kuga. Vplivala je tudi na nastanek slik mrtva\xc5\xa1kega plesa (danse macabre) \xe2\x80\x93 posebno znan je tisti v hrastoveljski cerkvi. _NEWLINE_Po veliki epidemiji v 14. stoletju so se manj\xc5\xa1i izbruhi kuge pojavljali vse do 17. stoletja. Izbruhi so prenehali zaradi biolo\xc5\xa1kega procesa po imenu naravni izbor.'